Predkladacia  správa

	Ministerstvo obrany SR predkladá na rokovanie vlády SR iniciatívny materiál „Návrh na súhlas s presunom finančných prostriedkov medzi programami a zmenou záväzných ukazovateľov štátneho rozpočtu rozpočtovej kapitoly Ministerstva obrany SR v roku 2003 v zmysle § 10 zákona č. 303/1995 Z. z. o rozpočtových pravidlách v znení neskorších predpisov“. Nutnosť presunu finančných prostriedkov súvisí s realizáciou zabezpečenia rozpočtovo nepokrytých požiadaviek na rok 2003, ktoré boli uplatňované v období po schválení Programového plánu rezortu ministerstva obrany na roky 2003 – 2008 do spracovania návrhu rozpisu na rok 2003. Z toho dôvodu boli prehodnotené úlohy rezortu  ministerstva obrany, zámery programov a cieľov a boli vykonané ďalšie návrhy zmien v objemoch finančných prostriedkov u  niektorých programov s cieľom optimálneho rozdelenia finančných prostriedkov medzi programami a zabezpečenia stanovených zámerov. 

Zmenou finančných prostriedkov v programoch nebola dotknutá štruktúra programov, nezmenil sa celkový objem finančných prostriedkov za kapitolu Ministerstva obrany SR v roku 2003, dochádza však  k zvýšeniu záväzného ukazovateľa bežných transferov o 4 632 tis. Sk predovšetkým z dôvodu pokrytia zvýšených zákonných náležitostí vojakov v zmysle zákona č. 380/1997 o peňažných náležitostiach vojakov v znení neskorších predpisov najmä na náhrady bolestného, úpravy bytov pri presťahovaní profesionálnych vojakov  a z dôvodu zvýšenia zákonných nárokov vojakov v základnej službe od 1. septembra 2002.

	Z dôvodu nevyhnutnosti zabezpečenia uvedených potrieb rezortu ministerstva obrany v roku 2003 je potrebné vykonať presun finančných prostriedkov medzi šiestimi programami,  čo bude mať vplyv aj na zmenu záväzných ukazovateľov štátneho rozpočtu rozpočtovej kapitoly Ministerstva obrany SR v kategórii 640 – Bežné transfery. Navrhovanou úpravou nedôjde v roku 2003 k zmene objemu prostriedkov v rozpočtovej kapitole Ministerstva obrany SR.

	Predkladaný návrh nemá dopad na štátny rozpočet, zamestnanosť, na ekonomické a environmentálne vplyvy a ani na stav životného prostredia.